**MATKARAPORTTI 1/2018**

Kiitän Suomen Traumatologiyhdistystä saamastani 1500 euron matka-apurahasta koskien klinikkavierailuani Etelä-Afrikassa. Työskentelin 1 / 2018 Johannesburgissa Chris Hani Baragwanath-sairaalan (CHB Academic Hospital) traumayksikössä loppuvaiheen erikoistujan virassa (senior registrar). Olen itse koulutukseltani gastrokirurgian erikoislääkäri ja työskentelen myös Suomessa päivystyskirurgisten potilaiden kanssa sekä päivisin että päivystäessä. Olen aiemmin ollut vuonna 2013 3kk klinikkavierailulla Etelä-Afrikassa Kapkaupungissa. Tuolloin olin vielä erikoistumisvaiheessa ja halusin nyt uudelle vierailulle erikoislääkärinä syventääkseni aikaisemmin opittuja taitoja.

CHB Trauma Unit vastaa kaikista alueen pehmytkudostraumoista. Ns kovat traumat hoidetaan neurokirurgien, ortopedien ja ”spinal unitin” toimesta. Suurimmat palovammat menevät ns ”Burns-unitiin”, mutta pienemmät hoidetaan traumalla. Traumayksikön potilasmäärä on sairaalassa valtaisa ja ikärajaa ei ole, myös lasten traumat tulevat traumayksikköön. Noin puolet vammoista on tylppiä (pahoinpitelyt ja liikenneonnettomuudet) ja puolet lävistäviä (suurin osa puukotuksia ainakin omana aikanani). Penetroivien vammojen osuus on siis merkittävästi Suomen lukuja suurempi.

Päivystysvuoro kestää 24h (todellisuudessa 28-30h). Tämän jälkeen päivystäjät jäävät vielä vuoronvaihtoraporttiin ja kiertämään traumatehoa sekä traumaosastoa. Päivystyksen jälkeinen kotiinlähtö tapahtuu yleensä noin klo 11–12. Työskentely kyseisessä yksikössä oli erittäin antoisaa ja opettavaista vaikkakin raskasta. Unen puute ja krooninen väsymys oli jokapäiväistä. Etelä-Afrikassa työskentely on myös hierarkisempaa ja jatkuva resurssipula luo erityisesti päivystysajalla erikoisia tilanteita. Ensiavussa työskennellessä kirurgin/traumatologin tehtäviin kuuluu myös Suomessa anestesiologisiksi asioiksi mielletyt työt. Trauma resuskitaatioista kertyy merkittävä kokemus jo varsin lyhyessä ajassa. Itse olin kuukauden aikana joko mukana tai itse hoitamassa lähes 50 traumaresuskitaatiota ja tämän lisäksi yhteensä 48 leikkauksessa.

Voin lämpimästi suositella vastaavaa klinikkavierailua kaikkien operatiiviset erikoisalojen lääkäreille.